Talba għal deċiżjoni preliminari mressqa mill-Fővárosi Törvényszék (l-Ungerija) fis-17 ta’ Lulju 2024 – Klinka-Geo Trans Földmunkavégző Ipari, Kereskedelmi és Szolgáltató Kft. vs Nemzeti Adó- és Vámhivatal Fellebbviteli Igazgatósága
(Kawża C-501/24 Klinka-Geo Trans)
Lingwa tal-kawża: l-Ungeriż
Qorti tar-rinviju
Fővárosi Törvényszék
Partijiet fil-kawża prinċipali
Rikorrenti: Klinka-Geo Trans Földmunkavégző Ipari, Kereskedelmi és Szolgáltató Kft
Konvenut: Nemzeti Adó- és Vámhivatal Fellebbviteli Igazgatósága
Domandi preliminari
Il-prassi tal-amministrazzjoni tat-taxxa li biha; konformement mad-dispożizzjonijiet tal-punti 1 u 2 tal-Opinjoni Nru 5/2016, tas-26 ta’ Settembru, tal-Awla Amministrattiva u Industrijali tal-Kúria (il-Qorti Suprema, l-Ungerija), li hija l-qorti nazzjonali tal-aħħar istanza; l-imsemmija amministrazzjoni tapplika d-dispożizzjonijiet imsemmija iktar ’il fuq billi tagħmel distinzjoni b’tali mod li, jekk tiddikjara li t-tranżazzjoni ekonomika riflessa fil-fattura ma seħħitx, ma teżaminax jekk id-destinatarju tal-fattura kienx jaf jew kellux ikun jaf bil-frodi jew bl-evażjoni tat-taxxa, filwaqt li jekk, bil-kontra ta’ dan, tiddikjara li t-tranżazzjoni ekonomika seħħet, iżda mhux bejn il-partijiet indikati fil-fattura, teżamina, abbażi tal-fatti, jekk id-destinatarju tal-fattura kienx jaf jew kellux ikun jaf bil-frodi jew bl-evażjoni tat-taxxa, hija konformi kemm mal-Artikoli 167, 168(a) u 178(a) tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud 1, kif ukoll mad-dritt għal rimedju effettiv u għal proċess imparzjali sanċit bħala prinċipju ġenerali tad-dritt fl-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), moqrija flimkien mal-prinċipji fundamentali ta’ newtralità fiskali, ta’ effettività u ta’ ċertezza legali?
Proċedura li fil-kuntest tagħha l-imsemmija amministrazzjoni:
a)    bħala kundizzjoni għall-eżerċizzju tad-dritt għat-tnaqqis tat-taxxa, u billi tinvoka nuqqas ta’ osservanza tad-diliġenza dovuta, timponi fuq il-persuna taxxabbli l-obbligu li tivverifika jekk il-persuna li ħarġet il-fattura tkunx wettqet irregolarità li tagħti lok għal nullità li la għandu rabta kawżali mal-obbligu tal-ħlas tal-VAT u lanqas, għaldaqstant, mal-eżerċizzju tad-dritt għat-tnaqqis, peress li, konformement mal-leġiżlazzjoni nazzjonali u tal-Unjoni, l-obbligu tal-ħlas tal-VAT jeżisti anki fil-każ ta’ kuntratti nulli, kemm-il darba jiġi prodott rriżultat ekonomiku li jista’ jintwera;
b)    iċċaħħad lill-persuna taxxabbli mid-dritt għat-tnaqqis tat-taxxa, mingħajr ma teżamina d-diliġenza dovuta, għar-raġuni li, wara t-tranżazzjoni ekonomika, billi tinvoka ċirkustanzi imputabbli lill-persuna li ħarġet il-fattura fil-perijodu korrispondenti għall-verifika, tiddeċiedi li t-tranżazzjoni ekonomika riflessa fil-fattura ma seħħitx;
c)    tqiegħed il-preġudizzju li jirriżulta mix-xhieda insuffiċjenti fuq il-persuna taxxabbli li tiġġustifika t-tranżazzjoni ekonomika permezz ta’ fattura, billi tibbaża ruħha fuq il-fatt li l-awtorizzazzjoni għat-tnaqqis tat-taxxa teħtieġ, minbarra l-fattura, li ċ-ċirkustanzi li fihom seħħet it-tranżazzjoni ekonomika ffatturata jkunu s-suġġett ta’ dikjarazzjoni ddettaljata min-naħa tal-persuni taxxabbli indikati fuq il-fattura u min-naħa tar-rappreżentanti tal-impriżi li b’xi mod jipparteċipaw fit-twettiq tat-tranżazzjoni ekonomika, anki fid-dawl tal-prinċipju stabbilit mill-Qorti tal-Ġustizzja li jgħid li r-regoli tad-dritt nazzjonali fil-qasam tal-produzzjoni tal-prova ma jistgħux jimminaw l-effett utli tad-dritt tal-Unjoni;
hija konformi kemm mal-artikoli tad-Direttiva dwar il-VAT u mal-prinċipji tad-dritt imsemmija iktar ’il fuq, kif ukoll mal-obbligu legali ta’ prova permezz ta’ fatti oġġettivi impost fuq l-amministrazzjoni tat-taxxa?
Fid-dawl tal-imsemmija dispożizzjonijiet tad-Direttiva dwar il-VAT, tal-Artikolu 47 tal-Karta u tal-prinċipju ta’ supremazija tad-dritt tal-Unjoni, huma applikabbli għal din il-kawża d-deċiżjonijiet tal-Qorti tal-Ġustizzja li jinkludu linji gwida dwar id-dispożizzjonijiet tad-Direttiva dwar il-VAT li jirrigwardaw id-dritt għat-tnaqqis u ċ-ċirkustanzi li għandhom jiġu evalwati fil-kuntest tal-element relatat mal-għarfien tal-persuna taxxabbli jekk l-amministrazzjoni tat-taxxa, billi tibbaża ruħha fuq l-istess ċirkustanzi bħal dawk eżaminati fil-kuntest tal-element relatat mal-għarfien, tiddetermina li t-tranżazzjoni ekonomika ma seħħitx?
Il-fatt li l-qorti nazzjonali tal-aħħar istanza:
a)    filwaqt li tallega li jeżistu differenzi fiċ-ċirkustanzi fattwali, ma tapplikax, fil-kuntest tal-appell li fih tiġi eżaminata sensiela ta’ deċiżjonijiet fil-qasam tat-tnaqqis tal-VAT, id-deċiżjonijiet tal-Qorti tal-Ġustizzja f’dan l-istess qasam jew tipprojbixxi l-invokazzjoni tagħhom fil-kuntest ta’ proċedura repetuta, billi tibbaża ruħha fuq l-osservazzjoni li, jekk jitqabblu maċ-ċirkustanzi elenkati fid-deċiżjoni li tkun is-suġġett tal-appell, id-deċiżjonijiet tal-Qorti tal-Ġustizzja jinkludu biss indikazzjonijiet dwar ċirkustanzi iżolati, u billi tinvoka d-differenza li jistabbilixxu kemm il-punti 1 u 2 tal-Opinjoni Nru 5/2016 tal-Awla Amministrattiva u Industrijali tal-Kúria, li l-loġika tagħha timplika li d-deċiżjonijiet tal-Qorti tal-Ġustizzja f’kawżi fil-qasam tal-VAT ma humiex applikabbli f’dawk il-każijiet fejn l-amministrazzjoni tat-taxxa tikkonstata li t-tranżazzjoni ekonomika ffatturata ma seħħitx, minkejja li fl-appell tiegħu l-appellant jikkontesta preċiżament il-legalità tal-imsemmija konstatazzjoni;
b)    wara li tiddikjara li, fil-kawża inkwistjoni, id-deċiżjonijiet tal-Qorti tal-Ġustizzja jkunu ġew applikati indebitament, tordna, fir-rigward tal-proċedura repetuta, bil-kontra ta’ dak li huwa stabbilit f’tali deċiżjonijiet, li l-qorti taqta’ l-proċedura l-ġdida konformement mal-ġurisprudenza miġbura fil-qosor fid-deċiżjoni; mhux vinkolanti; tal-Awla Amministrattiva u Industrijali tal-Kúria u mal-ġurisprudenza sussegwenti għall-adozzjoni tal-imsemmija deċiżjoni;
c)    fil-kuntest ta’ appell, titbiegħed mis-sentenza tal-Qorti tal-Ġustizzja mogħtija fil-kawża inkwistjoni wara t-tressiq ta’ talba għal deċiżjoni preliminari u tadotta deċiżjoni li tmur kontra l-imsemmija sentenza mingħajr ma tagħmel, min-naħa tagħha, talba għal deċiżjoni preliminari, minkejja l-kontradizzjonijiet fir-rigward tal-interpretazzjoni tad-dritt tal-Unjoni indikati espliċitament fid-deċiżjoni tagħha;
imur kontra l-Artikolu 267 TFUE, kontra l-prinċipju ta’ supremazija tad-dritt tal-Unjoni u kontra d-dritt għal rimedju effettiv u għal proċess imparzjali sanċit fl-Artikolu 47 tal-Karta?
Fid-dawl tan-neċessità li d-drittijiet u l-prinċipji msemmija fil-punt preċedenti jiġu osservati u fid-dawl tal-obbligu li d-dritt nazzjonali li jmur kontra d-dritt tal-Unjoni ma jiġix applikat, qorti ta’ Stat Membru li ġiet ordnata tisma’ l-kawża mill-ġdid minn qorti tal-aħħar istanza, tista’ titbiegħed, fil-kuntest ta’ din it-tieni kawża, mill-istruzzjonijiet mogħtija mill-qorti tal-aħħar istanza; mingħajr ma tagħmel talba għal deċiżjoni preliminari; jekk tqis li l-imsemmija istruzzjonijiet imorru kontra d-dritt tal-Unjoni u jekk, wara l-ordni ta’ smiegħ mill-ġdid tal-kawża, il-Qorti tal-Ġustizzja tkun tat deċiżjoni dwar l-istess kwistjoni legali f’kawża b’fatti simili li tmur kontra l-interpretazzjoni legali li fuqha jkun ibbażat l-obbligu ta’ smiegħ mill-ġdid tal-kawża, jew inkella huwa biss fil-każ fejn il-qorti li ġiet ordnata tisma’ l-kawża mill-ġdid tressaq talba għal deċiżjoni preliminari fil-kuntest tal-kawża l-ġdida li hija tista’ ma tonorax l-obbligu impost fuqha mill-qorti nazzjonali li tiddeċiedi fl-aħħar istanza u tapplika d-deċiżjoni sussegwenti tal-Qorti tal-Ġustizzja?
Fid-dawl tal-prinċipju ta’ supremazija tad-dritt tal-Unjoni u tal-obbligu anċillari li d-dritt nazzjonali li jmur kontra d-dritt tal-Unjoni ma jiġix applikat, ir-risposti mogħtija għad-domandi preliminari erba’ u ħamsa huma applikabbli għall-każijiet kollha, irrispettivament mis-suġġett tat-tilwima, jew inkella dawn huma applikabbli biss għall-kawżi li s-suġġett tagħhom huwa d-dritt għat-tnaqqis tal-VAT?
____________
1 ĠU 2006, L 347, p. 1 u rettifika fil-ĠU 2007, L 335, p. 60, iktar ’il quddiem id-“Direttiva dwar il-VAT”.